b'\n_START_ARTICLE_\nSundhedsreformen i USA\n_START_PARAGRAPH_\nSundhedsreformen i USA (engelsk: Patient Protection and Affordable Care Act ogs\xc3\xa5 kaldet Obamacare) er den betegnelse, der i danske medier har v\xc3\xa6ret brugt for en lov om patientbeskyttelse og prism\xc3\xa6ssig overkommelig behandling, som USA\'s dav\xc3\xa6rende pr\xc3\xa6sident Barack Obama fik gennemf\xc3\xb8rt i 2010 som sin hidtil st\xc3\xb8rste politiske bedrift. Loven er vedtaget i Kongressen og mangler derp\xc3\xa5 blot at f\xc3\xa5 pr\xc3\xa6sidentens egen underskrift for at v\xc3\xa6re en realitet. Loven blev vedtaget i Senatet 24. december 2009 med stemmerne 60-39 og i Repr\xc3\xa6sentanternes Hus 21. marts 2010 med stemmerne 219-212._NEWLINE_Reformen indf\xc3\xb8rer en offentlig sygesikring i landet, der hidtil har baseret sit sundhedssystem p\xc3\xa5 private sygeforsikringer med det resultat, at omkring 32 millioner amerikanere ved lovens vedtagelse ikke var forsikrede.\n_START_SECTION_\nNational Federation of Independent Business v. Sebelius\n_START_PARAGRAPH_\nDen Amerikanske H\xc3\xb8jesteret afgjorde i juni 2012, at sundhedsreformen var delvist forfatningsstridig. I sagen National Federation of Independent Business v. Sebelius var forpligtelsen for hver enkelt borger at anskaffe sig sundhedsforsikring (The Individual Mandate) bestridt. Fire af de ni dommere, den s\xc3\xa5kaldt liberale fl\xc3\xb8j, stemte for at opretholde den individuelle forpligtigelse som en gyldig ud\xc3\xb8velse af Kongressens bef\xc3\xb8jelse til at regulere mellemdelstatslig samhandel (Interstate Commerce). De fem "konservative" dommere fandt derimod at den individuelle forpligtigelse gik videre end Forfatningen bemyndigede. Herefter var sp\xc3\xb8rgsm\xc3\xa5let om straffen for ikke at overholde forpligtigelsen kunne opretholdes p\xc3\xa5 andet grundlag. Her fandt fem af dommerne, de fire "liberale" dommere og h\xc3\xb8jesteretspr\xc3\xa6sident John Roberts, at straffen kunne opretholdes hvis den blev fortolket som en skat p\xc3\xa5 at v\xc3\xa6re uforsikret. I det v\xc3\xa6sentligste blev den individuelle forpligtigelse s\xc3\xa5ledes opretholdt.'